Okresná prokuratúra Zvolen 
Trhová 7, 960 19 Zvolen 1

Sp. zn. : 2 Pv 369/11/6611	Zvolen, 29.1.2014
EEČ : 2-51-26-2014

U Z N E S E N I E

Trestná vec:	obvinený XXXXX 
Trestný čin:	zanedbanie povinnej výživy podľa § 213 ods. 2 Trestného zákona číslo 140/1961 Zbierky zákonov v znení zákona číslo 457/2003 Zbierky zákonov

Rozhodol: 	prokurátorka Okresnej prokuratúry Zvolen
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ktorého sa dopustil na tom skutkovom základe, že v období od mesiaca novembra 2003 do 25.06.2004 si riadne neplnil svoju zákonnú vyživovaciu povinnosť voči dcére XXXXX, nar. XXXXX, trvale bytom XXXXX, XXXXX, ktorá bola deklarovaná aj rozsudkom Okresného súdu Zvolen sp. zn. 16C 382/98 zo dňa 13.01.1999, právoplatným dňa 10.02.1999 vo výške 800,-- Sk (26,56 €) mesačne k rukám matky dieťaťa XXXXX, nar. XXXXX, trvale bytom XXXXX, XXXXX, čím mu za predmetné obdobie vznikol dlh na výživnom vo výške 1 600,-- Sk (53,11 €), pričom v uvedenom období nemal stále zamestnanie, nebol vedený v evidencii príslušného úradu práce sociálnych vecí a rodiny ako uchádzač o zamestnanie a nebol poberateľom dávok v hmotnej núdzi,

lebo zanikla trestnosť činu s poukazom na § 214 Tr. zákona č. 140/1961 Zb. v znení zákona č. 457/2003 Z.z..

Odôvodnenie:
	Uznesením bývalého policajného orgánu OR PZ ÚJKP Zvolen, Oddelenia skráteného vyšetrovania XXXXX sp. zn. ORP-1551/3-OSV-ZV-04 zo dňa 29.05.2004 bolo začaté trestné stíhanie pre trestný čin zanedbania povinnej výživy podľa § 213 ods. 1 Tr. zákona platného a účinného do 01.01.2006.

	Následne  uznesením bývalého policajného orgánu OR PZ ÚJKP XXXXX Oddelenia skráteného vyšetrovania XXXXX sp. zn. ORP-1551/3-OSV-ZV-04 zo dňa 25.06.2004 bolo vznesené obvinenie XXXXX, nar. XXXXX, trvale bytom XXXXX pre trestný čin zanedbania povinnej výživy podľa § 213 ods. 2 Tr. zákona platného a účinného do 01.01.2006 na tom skutkovom základe, že od mesiaca november roku 2003 do 25.06.2004 si riadne neplnil svoju zákonnú vyživovaciu povinnosť napriek tomu, že bol rozsudkom Okresného súdu XXXXX sp. zn. 16C 382/98-32 zo dňa 13.01.1999 zaviazaný prispievať na výživu svojej dcéry XXXXX, nar. XXXXX, mesačne sumou 800,-- Sk do rúk matky dieťaťa XXXXX, nar. XXXXX, trvale bytom XXXXX, XXXXX, čím za uvedené obdobie dlhuje na výživnom matke dieťaťa sumu 1 600,-- Sk.

	Obvinený XXXXX bol cestou právnej pomoci s  Českou republikou vypočutý v procesnom postavení obvineného dňa 29.10.2013, pričom k veci uviedol, že od roku 2004 žije a zdržuje sa v Českej republike, nemá stále zamestnanie a pracuje len brigádnicky. Čo sa týka skutku, pre ktorý je trestne stíhaný, k tejto veci uviedol, že si je plne vedomý svojej vyživovacej povinnosti voči dcére XXXXX. Je však toho názoru, že dlžné výživné za stíhané obdobie, teda roky 2003, 2004, je plne uhradené, nakoľko obvinený posielal peniaze svojej matke, ktorá tieto peniaze z titulu výživného posielala matke dieťaťa XXXXX.

	V rámci prípravného konania bola opakovane vypočutá matka dieťaťa XXXXX v procesnom postavení poškodeného, pričom táto jednoznačne potvrdila, že celé dlžné výživné zo strany otca dieťaťa za roky 2003, 2004 je v plnej výške uhradené a obvinený XXXXX riadne platil výživné na dieťa až do konca mesiaca novembra 2012. Od mesiaca decembra 2012 už poškodená XXXXX výživné od otca dieťaťa neobdržala a toto nebolo zaplatené ani k jej rukám, ani k rukám jej dcéry. 

	Zhodne ako poškodená XXXXX vypovedala aj jej dcéra poškodená XXXXX, ktorá v januári 2013 nadobudla plnoletosť. Taktiež potvrdila, že voči svojmu otcovi neevidujú dlh na výživnom za stíhané obdobie rokov 2003, 2004, avšak obvinený XXXXX riadne neplní vyživovaciu povinnosť od mesiaca decembra 2012.

	Nakoľko medzi obdobiami neplnenia vyživovacej povinnosti je dlhšie obdobie, kedy si obvinený XXXXX vyživovaciu povinnosť riadne plnil (obdobie vyše 8 rokov), toto jeho konanie je potrebné posudzovať ako dva samostatné trestné činy zanedbania povinnej výživy, pričom neplnenie vyživovacej povinnosti za obdobie od mesiaca decembra 2012 je predmetnom samostatného trestného konania vedeného na OO PZ XXXXX pod č. ORP-75/KA-ZV-14, kde trestné stíhanie bolo začaté uznesením dňa 21.01.2014 pre neplnenie si vyživovacej povinnosti páchateľom v období od 01.12.2012 do 21.01.2014. 

	V rámci prípravného konania boli do vyš. spisu zabezpečené súvisiace listinné dôkazy a to rozsudok OS XXXXX sp. zn. 16C 382/98 zo dňa 13.01.1999, právoplatný dňa 10.02.1999, ktorým bola stanovená výška vyživovacej povinnosti obvineného XXXXX voči dcére  XXXXX na sumu 800,-- Sk mesačne vždy do 15-teho dňa v mesiaci vopred k rukám matky dieťaťa XXXXX. 

	Finančné pomery a príjem obvineného bol v prípravnom konaní preverený vyžiadaním správ od príslušných úradov, kde Úrad práce, sociálnych vecí a rodiny XXXXX pracovisko XXXXX dňa 06.09.2006 oznámil, že v období, pre ktoré sa vedie trestné stíhanie, XXXXX nebol vedený v evidencii uchádzačov o zamestnanie. Správou Sociálnej poisťovne, pobočky XXXXX zo dňa 04.09.2006 bolo preukázané, že v období neplnenia si vyživovacej povinnosti obvinený XXXXX nemal príjem z titulu zamestnaneckého alebo obdobného pracovno-právneho vzťahu a nebol poberateľom žiadnych dávok dôchodkového zabezpečenia.  Ďalšími správami je preukázané, že obvinený XXXXX v inkriminovanom období nemal príjem ani zo samostatnej  zárobkovej činnosti a v čase neplnenia vyživovacej povinnosti sa nenachádzal vo výkone trestu odňatia slobody. Poberanie dávok v hmotnej núdzi u obv. XXXXX v uvedenom období nebolo preukázané. 

	Trestného činu zanedbania povinnej výživy podľa § 213 ods. 2 Tr. zákona č. 140/1961 Zb. v znení zákona č. 457/2003 Z.z. (teda v znení platnom a účinnom v čase spáchania skutku) sa dopustí ten, kto po dobu najmenej troch mesiacov sa úmyselne vyhýba plneniu svojej zákonnej povinnosti vyživovať alebo zaopatrovať iného. 

	Podľa § 214 Tr. zákona č. 140/1961 Zb. v znení zákona č. 457/2003 Z.z. (teda v znení platnom a účinnom v čase spáchania skutku)  trestnosť zanedbania povinnej výživy (§ 213) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Z vykonaného dokazovania v prípravnom konaní je zrejmé, že vyživovacia povinnosť za obdobie od mesiaca novembra 2003 do 25.06.2004 bola zo strany obvineného XXXXX dodatočne splnená, pričom jeho konaním - neplnením si vyživovacej povinnosti voči dcére XXXXX neboli spôsobené trvalo nepriaznivé následky. Z uvedeného dôvodu je daný zákonný dôvod na postup podľa § 215 ods. 1 písm. h/ Tr. poriadku, kedy prokurátor zastaví trestné stíhanie, ak zanikla trestnosť činu. 

	Z uvedených dôvodov som rozhodla tak, ako je uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martina Kováčová
prokurátorka